ไฟแนนซ์ทูเดย์
แม้จะเข้าช่วงหน้าฝน แต่อุณหภูมิภายในองค์กรของแบงก์รัฐสังกัดกระทรวงการคลังยังร้อนแรงไม่เลิกรา
18 พ.ค. 2555

แม้จะเข้าช่วงหน้าฝน แต่อุณหภูมิภายในองค์กรของแบงก์รัฐสังกัดกระทรวงการคลังยังร้อนแรงไม่เลิกรา 
เพราะได้ข่าวแว่วมาว่า ในการประชุมคณะกรรมการธนาคารออมสิน “พรรณี สถาวโรดม” ประธานบอร์ด อาสาขอเป็นประธานคณะกรรมการสรรหาผู้อำนวยการออมสินคนใหม่เสียเอง เพราะวาระของ เลอศักดิ์ จุลเทศ ผู้อำนวยการคนปัจจุบันกำลังจะสิ้นสุดลงในเดือน ก.ค.นี้ 




...ขณะที่ เลอศักดิ์ งัดผลประเมินล่าสุด ซึ่งมี พรรณี เป็นประธานการประเมินเอง ซึ่งได้คะแนนดีกว่าปีก่อน ทั้งๆ ที่ผ่านมาถูกบีบจนหน้าเขียว หวังให้ต่ออายุอีกสมัย เรื่องนี้จะออกหัวออกก้อยยังไงต้องรอชม 
...เมื่อเร็วๆ นี้ เพราะล่าสุดครม.ครม. มีมติเปลี่ยนบอร์ดออมสินออกอีกรอบครั้งนี้ปรับเอาคนของ ธีระชัย ภูวนาถนรานุบาล อดีต รมว.คลังออก คือให้ สุธรรม ศิริทิพย์สาคร อดีตผู้บริหารบีทีเอส แทน วีรพันธ์ จักรไพศาล และให้ ชูจิรา กองแก้ว อดีตอธิบดีกรมบังคับคดี คนสนิทของเจ้าแม่วังบัวบาน มาแทน เทอดศักดิ์ เหมือนแก้ว และพีรพล ไตรทศาวิทย์ อดีตปลัดมหาดไทย มาแทน ปสันน์ เทพรักษ์ ที่ขยับไปเป็นบอร์ดธนาคารกรุงไทย ปรับบอร์ดใหม่แบบนี้ไม่รู้ว่าจะยกทีมมาช่วยกันสรรหาคนใหม่หรือเปล่าหนอ 
...ด้านบริษัทบริหารสินทรัพย์ กรุงเทพพาณิชย์ (บสก.) ก็มีการเปลี่ยนแปลงที่น่าจับตา เพราะล่าสุดการสรรหากรรมการผู้จัดการใหญ่คนใหม่แทน สุเมธ มณีวัฒนา นั้น คาดว่าได้ตัวเต็งแล้ว 2 คน คือ กฤษณ์ เสสะเวช รองเอ็มดี บสก. เก่งด้านบริหารและการปรับโครงสร้างหนี้ กับ เชาว์รัตน์ เชาวน์ชวานิล ผู้ช่วยกรรมการผู้จัดการสายงานบริหารทรัพย์สิน บรรษัทบริหารสินทรัพย์ไทย (บสท.) เก่งด้านการตลาด ถือว่าเป็นมือดีทั้งคู่ 
...คาดว่าเร็วๆ นี้ บรรยง วิเศษมงคลชัย จะได้กลับมานั่งตำแหน่งประธานกรรมการบริหาร แทน สามารถ บูรณวัฒนาโชค ที่กำลังจะครบวาระ โดยมีภารกิจสำคัญคือการนำ บสก. เข้าจดทะเบียนในตลาดหลักทรัพย์ ภายในปี 2556 นี้